kardosdrur/scandi-wiki huggingface dataset:
Johan Anthon von Paulsen

Johan Anton von Paulsen (1687 – 4. september 1736 i København) var en dansk søofficer.

Han var søn af admiral Mathias von Paulsen, blev 1698 antaget som lærling i Marinen; 1707 blev han underløjtnant, 1709 premierløjtnant, året efter kaptajnløjtnant, 1712 kaptajn, samme år karakteriseret kommandørkaptajn, 1715 kommandør, 1718 schoutbynacht og 1727 viceadmiral.

I sin ungdom var han i fremmed tjeneste, ved udbruddet af Den Store Nordiske Krig ansattes han som fregatchef, senere som chef for forskellige linjeskibe, med hvilke han først var underlagt Christen Thomesen Sehested ved Stralsund, senere ærefuldt deltog såvel i Christian Carl Gabels sejr over den yngre Wachtmeister på Kolberg Red som også i admiral Peter Rabens kamp 1715 ved Jasmund. 1716-19 var Paulsen ansat ved eskadren i Kattegat, hvor han gjorde tjeneste sammen med Tordenskiold. 1727 blev han ved Ole Judichærs fald ansat som Holmens chef, men trak sig kort tid efter tilbage, fordi han fik afslag på nedsættelse af en kommission, der skulle undersøge værftets temmelig derangerede forhold. En tid lang (1726-31) ejede han herregården Hellestrup i Kirke Flinterup Sogn, som han havde købt af generalmajor Simon Henrik von Donop. Han solgte den til Mogens Hachsen.

Paulsen var to gange gift: 1. gang (1720) med Christine f. Schøller (1675-1728), datter af gehejmeråd, justitiarius i Højesteret Caspar Schøller; hun havde forinden været gift først med justitsråd Herman Schøller til Bavelse (død 1705), senere med staldmester Engel Gotfried von Bülow (død 1712); 2. gang (1735) med Christine Margrethe f. Dysseldorff, enke efter domherre Christian Voskamp.

Paulsen døde 4. september 1736 og er begravet i gravkapellet i Holmens Kirke.

Kilder 
 Carl With-Seidelin, "Johan Anton von Paulsen", i: C.F. Bricka (red.), Dansk Biografisk Lexikon, København: Gyldendal 1887-1905.
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 2, København: H. Hagerups Forlag 1935, s. 298-299.

Personer i Dansk Biografisk Leksikon
Admiraler fra Danmark
Danskere i 1600-tallet
Danskere i 1700-tallet
Godsejere fra Danmark
Personer i Den Store Nordiske Krig fra Danmark-Norge
Johan Anthon
Engel Gotfried von Bülow

Engel Gotfried von Bülow (10. november 1676 på Elmenhorst – 1. december 1712 i København) var en dansk hofmand.

Bülow var søn af Barthold Hartwig von Bülow til Elmenhorst og Anna Agnete Lucia Lovisa von Geismarck og blev kammerjunker hos dronning Charlotte Amalie og kongelig staldmester.

Han ægtede 5. marts 1708 Christine Schøller (døbt i Vor Frue Kirke 8. januar 1676 – begravet i Køge 1. juli 1728), datter af gehejmeråd, justitiarius i Højesteret Casper Schøller. Hun var i første ægteskab gift med justitsråd Herman Schøller til Bavelse (1669-1705) og i tredje ægteskab blev gift 17. april 1720 i København med viceadmiral Johan Anthon von Paulsen .

Han døde i København efter 4 måneders svaghed 1. december 1712 og er begravet i Det Schøllerske Gravkapel i Lellinge Kirke.

Kilder 
 Personalhistorisk Tidsskrift, 2. række, 5. bind (1890), s. 231.
 Lellinge Lokalhistoriske Hjemmeside 

Engel Gotfried
Staldmestre fra Danmark
Danskere i 1600-tallet
Danskere i 1700-tallet
Mathias von Paulsen

Mathias von Paulsen (død 25. februar 1710 i Hamborg) var en dansk søofficer, far til Johan Anthon von Paulsen.

Paulsen var født i Ditmarsken, og hans moder var søster til viceadmiral Nicolaj Helt. 1676 sendtes han til Cornelis Tromp med anbefalingsbrev fra Henrik Bielke og Albert Gyldensparre, der meddelte, at han var anbefalet af general Friedrich von Arenstorff, samt at han i lang tid havde faret på Strædet (Middelhavet) med schoutbynacht Engel de Ruyter og var dansk undersåt. Umiddelbart herefter ansattes han som løjtnant, 1677 avancerede han til kaptajnløjtnant, deltog i slaget på Køge Bugt og sendtes til rigsadmiralen med melding om sejren; året efter finder vi ham som underkaptajn i Tromps flagskib og senere som chef for fregatten Victoria. 1681 fik han bestalling som kaptajnkommandør, 1683 avancerede han til schoutbynacht, 1689 til viceadmiral og 1699 til virkelig admiral. Ridder af Dannebrog blev han 1702, og 1697 optoges han i adelstanden.

1682 blev Paulsen chef for søekvipagen ved Glückstadt, og i denne stilling forblev han med korte afbrydelser til sin død; 1684 erobrede han herfra Helgoland; for øvrigt var han en virksom hvervingsagent fra Hamborg. Da Ulrik Christian Gyldenløve 1700 skulle kommandere hele flåden, blev Paulsen ansat som hans rådgiver, men synes forresten ikke at have spillet nogen fremtrædende rolle under felttoget dette år. Paulsen, der ifølge Ditlev Vibes korrespondance med Frederik IV var fænomenal høj af skabning, var ikke nogen fremragende karakter, men forstod at gøre sig gældende ved sin punktlige, om end pedantiske, embedsførelse; han døde 25. februar 1710.

Paulsen blev 3. februar 1681 gift med Hedevig Margrethe Johansen (16. januar 1663 – 29. maj
1708).

Han er begravet i Meldorf.

Kilder 
 Carl With-Seidelin, "Mathias von Paulsen", i: C.F. Bricka (red.), Dansk Biografisk Lexikon, København: Gyldendal 1887-1905.
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 2, København: H. Hagerups Forlag 1935, s. 298-299.

Personer i Dansk Biografisk Leksikon
Admiraler fra Danmark
Danskere i 1600-tallet
Danskere i 1700-tallet
Riddere af Dannebrog (1671-1808)
Personer i Den Skånske Krig fra Danmark-Norge
Personer fra Holsten
Mathias
Nicolaj Helt

Nicolaj Helt (død 7. august 1667 i København) var en dansk søofficer.

Han var født i Ditmarsken, og hans søster var moder til Mathias von Paulsen. Han skal have tjent på den spansk-nederlandske flåde og kom 1653 i dansk tjeneste som kaptajn på Flåden. 1656 blev han medlem af Admiralitetet og var i efteråret samme år viceadmiral på den til Østersøen sendte flåde. Under Københavns belejring udmærkede han sig særlig i august 1658 ved at erobre flere svenske skibe, der ville sætte folk over til Amager, og havde i marts 1659 en heldig fægtning med fjenden under Langeland. Efter freden virkede han ivrig på Holmen; han skal have følt sig forurettet ved Cort Adelers udnævnelse til admiral 1663 og have tænkt på at tage sin afsked, men opgav dog dette. Under krigen med England 1666 blev han sendt til Nordsøen med en eskadre, men led skibbrud og reddede sig med nød og næppe til Bergen. I juli 1667 var han atter beredt til at gå til søs, men blev bragt syg i land og døde 7. august. Han er begravet i Sankt Petri Kirke.

Kilder 
 J.A. Fridericia, "Nicolai Helt", i: C.F. Bricka (red.), Dansk Biografisk Lexikon, København: Gyldendal 1887-1905.
 Personalhistorisk Tidsskrift, 2. række, III, 273.
 Bruun, Curt Adelaer, s. 188.
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 1, København: H. Hagerups Forlag 1935, s. 561-562.

Personer i Dansk Biografisk Leksikon
Admiraler fra Danmark
Danskere i 1600-tallet
Personer fra Holsten
Personer i Karl Gustav-krigene fra Danmark-Norge
Johannes Forchhammer

Johannes Nicolai Georg Forchhammer (20. marts 1827 i København – 19. juli 1909 sammesteds) var en dansk filolog og skolemand, søn af Johan Georg Forchhammer, far til Ejnar, Georg, Henni, Herluf, Holger, Johannes, Jørgen, Olaf og Viggo Forchhammer.

Karriere 
Forchhammer blev student 1843 fra Metropolitanskolen og tog filologisk embedseksamen 1849. 1852 disputerede han for magistergraden og foretog derefter med offentlig understøttelse en udenlandsrejse, hvorefter han privatiserede som lærer i København og holdt samtidig som privatdocent forelæsninger ved universitetet. 1859 blev han overlærer ved katedralskolen i Aalborg og 1868 rektor sammesteds, hvorfra han 1872 forflyttedes til Herlufsholm Skole. Han tog sin afsked 1892.

Foruden en mængde filologiske afhandlinger i forskellige tidsskrifter har han udgivet en meget benyttet lille latinsk læsebog (1846), en samling latinske stiløvelser, en vejledning til italiensk, oversættelse af Plautus og i Dansk Maanedsskrift en række afhandlinger, vedrørende Sveriges og overhovedet Nordens historie i begyndelsen af 19. århundrede. En kort tid deltog han i det politiske liv (som landstingsmand 1866-68), men opgav det, da han blev rektor.

Han blev Ridder af Dannebrog 1881 og Dannebrogsmand 1892.

Familie 
Gift 7. maj 1860 i Sandefjord med Abigael Marie Bing Ebbesen (9. november 1840 i Sandefjord – 9. august 1888 på Herlufsholm), datter af badelæge Jørgen Tandberg Ebbesen (1812-1887) og Henriette Marie Sophie Frisack (1811-1888). Næsten alle parrets børn blev kendte personer:

 Johannes Georg Forchhammer (1861-1938)
 Louise "Lulla" Traustedt, født Forchhammer (21. februar 1865 – 17. december 1948)
 Henriette "Henni" Sophie Forchhammer (1863-1955)
 Holger Forchhammer (1866-1946), gift med Berthe Forchhammer
 Ejnar Forchhammer (1868-1928)
 Johannes Forchhammer (1869-1955)
 Emilie "Emmy" Forchhammer (18. november 1871 – 7. juni 1967)
 Jørgen Ebbesen Forchhammer (1873-1963)
 Herluf Trolle Forchhammer (1875-1968)
 Viggo Forchhammer (1876-1967)
 Aage Forchhammer (19. maj 1878 – 15. september 1878)
 Anna Margrethe "Adethe" Bredenberg Andresen, født Forchhammer (31. august 1879 – 22. december 1963)
 Olaf Forchhammer (1881-1964)

Johannes Forchhammer er begravet på Herlufsholm.

Kilder

Eksterne henvisninger 
 

Skolefolk fra Danmark
Klassiske filologer
Filologer fra Danmark
Faglitterære forfattere fra Danmark
Oversættere fra Danmark
Danskere i 1800-tallet
Danskere i 1900-tallet
Personer fra København
Johannes
Landstingsmedlemmer i 1860'erne
Riddere af Dannebrog
Personer i Dansk Biografisk Leksikon
Salmonsens
Dansksprogede forfattere fra Danmark
Alumni fra Københavns Universitet
Studenter fra Metropolitanskolen
Rektorer fra Herlufsholm
Georg Forchhammer

Johannes Georg Forchhammer (22. maj 1861 i Aalborg – 23. juli 1938 i Ordrup) var en dansk døveunderviser.

Han var søn af Johannes Forchhammer, blev student fra Herlufsholm 1879, cand. polyt. 1885, kortvarigt ansat på Gamle Carlsberg, var timelærer ved Metropolitanskolen 1886-91, lærer i fysik ved Søofficersskolen 1888-91 og fra 1891 forstander for den kongelige døvstummeskole i Nyborg. 1909 forflyttedes han til Det kongelige Døvstummeinstitut i Fredericia. Han tog sin afsked som forstander 1926. Forchhammer blev Ridder af Dannebrog 1905 og Dannebrogsmand 1926.

Han opfandt fonoskopet og udgav sammen med J. Petersen et par lærebøger i mekanisk fysik og astronomi.

Forchhammer blev doktor i filosofi i 1903 med afhandlingen Om nødvendigheden af sikre meddelelsesmidler i døvstummeundervisningen. Afhandlingen introducerede blandt andet mundhånd-systemet, et tegnsystem der byggede på ordlyd i stedet for individuelle bogstaver. Systemet blev anvendt i undervisningen af døve op igennem det 20. århundrede, hvorfor det er meget udbredt blandt danske døve der voksede op i denne periode.

Ud over hans engagement i undervisningen af døve var Forchammer også involveret i afholdsbevægelsen og i Ido-reformen af Esperanto.

Johannes Georg Forchhammer (1861-1938) var fader til forstander Eiler Forchhammer (1890-1980).

Kilder

Eksterne henvisninger 
 

Skolefolk fra Danmark
Fysikere fra Danmark
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Danskere i 1900-tallet
Personer fra Aalborg
Georg
Riddere af Dannebrog
Personer i Dansk Biografisk Leksikon
Personer i Kraks Blå Bog (afdøde)
Salmonsens
Herlovianere
Peter Wilhelm Forchhammer

Peter Wilhelm Forchhammer (23. oktober 1803 i Husum – 6. januar 1894 i Kiel) var en tysk klassisk filolog og arkæolog, bror til geologen Johan Georg Forchhammer og juristen August Friedrich Wilhelm Forchhammer.

Han studerede i Kiel, hvor han 1836 blev ansat som ekstraordinær professor og som forstander for Mønt- og Medaljesamlingen. Han foretog flere længere studierejser i Grækenland og Orienten (1830-33 og 1838-39) og har ydet værdifulde bidrag til studiet af Grækenlands, særlig Athens, topografi (Hellenika 1837, Topographie von Athen 1841, 2. udgave 1873, Topographia Thebarum 1854). En række afhandlinger af Forchhammer behandler mytologiske emner (Achilleus; Apollos Ankunft in Delphi; Die Geburt der Athena og andre); han søgte i dem at gøre den opfattelse gældende, at de græske myter på symbolsk måde fremstiller naturfænomener. Efter sindelag og udvikling var han tysk: efter Hertugdømmernes afståelse til Preussen var han medlem af den preussiske landdag (1868-70) og af den tyske rigsdag (1871-73).

Kilder 
 

Filologer fra Tyskland
Klassiske filologer
Arkæologer fra Tyskland
Klassiske arkæologer
Ansatte ved Kiels Universitet
Faglitterære forfattere fra Tyskland
Peter Wilhelm
Politikere fra Det Tyske Kejserrige
Politikere fra Preussen
Tilhængere af slesvig-holstenismen
Danskere i 1800-tallet
Tyskere i 1800-tallet
Personer fra Husum (Slesvig)
Personer i Dansk Biografisk Leksikon
Salmonsens
August Forchhammer

August Friedrich Wilhelm Forchhammer (18. december 1797 i Husum – 16. februar 1870 i Kiel) var en tysk jurist og historisk forfatter, bror til Johan Georg og Peter Wilhelm Forchhammer.

Han studerede lovkyndighed i Kiel, hvor han 1823 nedsatte sig som sagfører, fra 1838 over- og landretsadvokat, 1848-62 Obersachwalter. Foruden et par juridiske småskrifter skrev han en afhandling om Slesvigs stadsret (1823) og en Hertugdømmernes historie efter reformationen i to bind, til 1712 (1834). Han fremdrog heri stærkt den indre udvikling, især stændernes historie, men viste i øvrigt de danske konger og deres politik fuld retfærdighed. Forchhammer fik 1854 titel af justitsråd og blev 1869 æresdoktor i retsvidenskab ved Kiels Universitet.

Kilder 

 

Advokater fra Tyskland
Historikere fra Tyskland
Faglitterære forfattere fra Tyskland
Tyskere i 1800-tallet
Personer fra Husum (Slesvig)
August
Æresdoktorer
Danskere i 1800-tallet
Marienhoffskolen

Marienhoffskolen er en folkeskole i Ryomgård. Den har 411 elever, fordelt på 0.-9. klassetrin, samt 73 ansatte.

Historie 
Marie Magdalene-Koed sognekommune benyttede før kommunalreformen i 1970 Ryomgaard Realskole som overbygningsskole, men 10. august 1971 indviede Midtdjurs Kommune Marienhoffskolen, der havde 3-årig realskole som foreskrevet i skoleloven fra 1958 med "Den blå Betænkning". Skolen rummede fra starten bibliotek.

Efter blot 4 år kom en ny skolelov. Realskolen blev afviklet, og niveaudelingen blev indført. Ungdomsskolen havde etableret sig i bygningen, og i 1981 blev der indrettet skoletandklinik. Fra 1995 skulle der også findes plads til skolefritidsordningen.

Elevtallet har stort set været konstant. I 2001 blev Pindstrup Skole nedlagt, og børnene derfra går nu i skole i Ryomgård. Skolen blev udbygget i 2001-02 og ombygget og renoveret i 2017-18.

Eksterne kilder/henvisninger 
 Oplysningerne er fra SkoleIntra, der i sommeren 2019 blev afløst af Aula-systemet, som ikke lægger op til at bringe disse oplysninger.

Folkeskoler i Syddjurs Kommune
Bygninger, konstruktioner og anlæg i Syddjurs Kommune
Ryomgård
Ejnar Forchhammer

Ejnar Forchhammer (født 19. juni 1868 i København, død 15. august 1928 i München) var en dansk operasanger (tenor), søn af Johannes Forchhammer. 

Han blev student i 1887 fra Herlufsholm, cand. mag. i 1894, tog samtidig undervisning i sang hos Sextus Miskow i København, senere hos L.C. Tørsleff i Leipzig og Giovanni Sbriglia i Paris, og debuterede 1895 i Lübeck som Lohengrin. 1896—1902 var han ansat i Dresden, der efter i Frankfurt am Main, fra 1912 kongelig hofoperasanger i Wiesbaden. Han har væsentlig sunget tenorpartierne i Richard Wagners musikdramaer, men tillige de andre store tenorpartier som Pedro i Dalen, Canio i Bajadser, Florestan i Fidelio og så videre. 

Han har også litterært gjort sine musikalske og musikhistoriske evner frugtbringende ved afhandlinger i blade og tidsskrifter og skrifter: Om Richard Wagner og hans Tannhäuser (København 1910). Han kom under 1. verdenskrig tilbage til København og optrådte i sit bedste parti, titelrollen i Tannhäuser, på Det Kongelige Teater, men da han ikke vandt fast fodfæste, drog han atter til Tyskland.

Kilder

Eksterne henvisninger 
 

Operasangere fra Danmark
Musikhistorikere fra Danmark
Faglitterære forfattere fra Danmark
Danskere i 1800-tallet
Danskere i 1900-tallet
Personer fra København
Ejnar
Personer i Dansk Biografisk Leksikon
Salmonsens
Personer i Kraks Blå Bog (afdøde)
Dansksprogede forfattere fra Danmark
Herlovianere
Leo Nielsen

Carl Leo Holger Nielsen (født 5. marts 1909 i Randers, død 15. juni 1968 i København) var en dansk amatørcykelrytter.

Leo Nielsen deltog ved OL 1928 i Amsterdam og i OL 1932 i Los Angeles. Han deltog ved begge lejligheder i landevejscykling individuelt og for hold. Individuelt opnåede han en 7. og en 9. plads, mens han for hold vandt guld sammen med Henry Hansen, Poul Sørensen og Orla Jørgensen i 1928 og sølv sammen med Henry Hansen og Frode Sørensen i 1932.

Hans øvrige registrerede resultater var:

 1927: Danske mesterskaber, landevej, linjeløb – 2. plads
 1930: Danske mesterskaber, landevej, linjeløb – 2. plads
 1931: Danske mesterskaber, landevej, linjeløb – 2. plads
 1931: Verdensmesterskaber, landevej, linjeløb – 3. plads
 1932: Danske mesterskaber, landevej, linjeløb – 2. plads
 1934: Danske mesterskaber, landevej, linjeløb – 1. plads
 1935: Nordiske mesterskaber, landevej, enkelstart – 1. plads
 1935: Nordiske mesterskaber, landevej, holdløb – 1. plads

Referencer

Eksterne henvisninger 
 

Personer fra Randers
Mandlige cykelryttere fra Danmark
Danskere i 1900-tallet
Deltagere for Danmark ved sommer-OL 1928
Deltagere for Danmark ved sommer-OL 1932
Olympiske mestre fra Danmark
Olympiske sølvmedaljevindere fra Danmark
Livingston Compagnia Aerea

Livingston Compagnia Aerea (omtalt Livingstone Airlines) er et flyselskab fra Italien. Selskabet har hub på Milano Malpensa Airport, og hovedkontor i Cardano al Campo i Lombardiet. Selskabet blev etableret i 2011 på resterne af Livingston Energy Flight.

Selskabet opererede i august 2012 rute- og charterflyvninger til omkring 30 destinationer i Europa og Nordafrika.

Historie 
Den 15. december 2011 købte Riccardo Toto landingstilladelser, navn og andre aktiver fra Livingston Energy Flight, der i oktober 2010 havde fået inddraget sit Air operator's certificate (AOC) af de italienske myndigheder. Dermed var et nyt selskab med navnet Livingston Compagnia Aerea etableret, og var ejet af moderselskabet New Livingston S.p.A.

Selskabet blev præsenteret for offentligheden på en turistmesse i Milano den 16. februar 2012, og den 28. marts samme år fik Livingston sine operationelle tilladelser. Tre dage efter at alle tilladelser var godkendt, fandt selskabets første officielle afgang sted, da et Airbus A320-200 fly med plads til 180 passagerer lettede fra Milano Malpensa Airport med kurs mod Marsa Alam International Airport i Marsa Alam, Egypten. I starten af juli 2012 åbnede selskabet sin anden base, da fly og besætning blev placeret på Verona Airport.

Efter det italienske lavprisselskab Wind Jet kollapsede i august 2012, annoncerede Livingston at det ville overtage flere af Wind Jets ruter, deriblandt to til Københavns Lufthavn. Disse ruter ville blive betjent med et indlejet MD83-fly.

Flyflåde 
Selskabet havde i august 2012 en flyflåde bestående af fem fly med en gennemsnitsalder på 8.1 år, hvoraf alle var af typen Airbus A320-200.

Fra december 2012 ville leveringen af to Airbus A330-200 langdistancefly blive indledt.

Eksterne henvisninger 

 Livingston Compagnia Aereas officielle hjemmeside

Referencer 

Tidligere flyselskaber fra Italien
Etableret i 2011
Ophørt i 2014
Short Sharp Shock

Short Sharp Shock (SSS) er et britisk trash metal-band fra Liverpool og deres pladeselskab er Earache Records.

Medlemmer 
Foxy – Vokal
Mark – Bas
Stu – Guitar
Dave "Xtra long" Archer- Trommer

Metalgrupper fra Storbritannien
Thrash metal-grupper
Punkgrupper fra Storbritannien
Musikgrupper fra 2005
Forchhammer

Forchhammer er en fra Tyskland stammende slægt, hvis ældste kendte mand, Sebald Forchhammer, 1640 nævnes som guldsmed i Kiel. 

En af hans efterkommere, rektor i Tønder og leder af lærerseminariet der, Johan Ludolph Forchhammer (1764-1810), blev fader til dr.med. Thomas Otto Forchhammer (1792-1827), til professor, konferensråd, dr.phil. Johan Georg Forchhammer (1794-1865), der begge har efterladt afkom, til advokat i Kiel, justitsråd, dr.jur. August Friedrich Wilhelm Forchhammer (1797-1870) og endelig til professor, gehejmeregeringsråd, dr.phil. Peter Wilhelm Forchhammer (1803-1894); de to sidste var barnløse.

Johan Georg Forchhammer var fader til rektor, dr.phil. Johannes Nicolai Georg Forchhammer (1827-1909), som blev gift 7. maj 1860 i Sandefjord med Abigael Marie Bing Ebbesen (9. november 1840 i Sandefjord – 9. august 1888 på Herlufsholm), datter af badelæge Jørgen Tandberg Ebbesen (1812-1887) og Henriette Marie Sophie Frisack (1811-1888), og som fik en række kendte børn:

 Johannes Georg Forchhammer (1861-1938)
 Louise "Lulla" Traustedt, født Forchhammer (21. februar 1865 – 17. december 1948)
 Henriette "Henni" Sophie Forchhammer (1863-1955)
 Holger Forchhammer (1866-1946), gift med Berthe Forchhammer
 Ejnar Forchhammer (1868-1928)
 Johannes Forchhammer (1869-1955)
 Emilie "Emmy" Forchhammer (18. november 1871 – 7. juni 1967)
 Jørgen Ebbesen Forchhammer (1873-1963)
 Herluf Trolle Forchhammer (1875-1968)
 Viggo Forchhammer (1876-1967)
 Aage Forchhammer (19. maj 1878 – 15. september 1878)
 Anna Margrethe "Adethe" Bredenberg Andresen, født Forchhammer (31. august 1879 – 22. december 1963)
 Olaf Forchhammer (1881-1964) 

Johannes Georg Forchhammer (1861-1938) var fader til forstander Eiler Forchhammer (1890-1980), mens Viggo Forchhammer (1876-1967) var fader til skuespiller og teaterdirektør Bjarne Forchhammer (1903-1970) og til dr.phil., forstander Egil Forchhammer (1906-1978).

Kilder 
 

 
Slægter fra Danmark
Slægter fra Tyskland
Jørgen Forchhammer

Jørgen Ebbesen Forchhammer (født 24. juni 1873 på Herlufsholm, død 25. juni 1963 i München) var en dansk stemmefysiolog; søn af rektor, dr.phil. Johannes Forchhammer.

Liv og karriere 

Forchhammer blev student fra Herlufsholm 1892; cand.polyt. 1898: forskellige ansættelser som ingeniør i Danmark og Tyskland 1898-1912; studerede samtidig sangkunst, blandt andet ved det Hochske Konservatorium i Frankfurt a. M. 1903-04; lærer i stemmefysiologi og fonetik ved universitetet i München 1921-38; lærer i samme fag ved Akademie der Tonkunst i München 1924-29; lærer i fonetik ved Deutsche akademische Auslandestelle i München 1934-38 og ved Deutsche Akademie, München 1934-39; professor i fo­netik ved universitetet i München 1949. Han var formand for Verein der Münchner Stimmbildner und Gesanglehrer. Han blev tildelt medaljen »Bene merenti« af Bayerische Akademie der Wissenschaften 1953.

Forfatterskab 

Forchhammer har blandt andet skrevet: 
 Den menneske­lige Stemme (1980); 
 Theorie und Technik des Singens und Sprechens (1921); 
 Stimm- und Sprechübungen (1923); 
 Die Grundlage der Phonetik (1924); 
 Sprachteutlehre (1928): 
 Sprachlaute Im Röntgenbild (1929); 
 Stimmbildung auf stimm- und sprachphysiologischer Grund­lage i 3 bind: 
I Bd. Die wichtigsten Probleme der Stimmbildung (1937), 
II Bd. Die Ausbildung der Sprechstimme (1937), 
III Bd. Die Ausbildung der Singstimme (1938); 
 Deutsche Ausspracheübungen für In-und Ausländer (1938); 
 Die Sprachlaute in Wort und Bild (1942); 
 Deutsche Aussprachlehre (Laletik) für Dänen (1949); 
 Einführung in die allgemeine Sprechkunde Phonetik (1949) samt tal­rige stemmefysiologiske og fonetiske ar­tikler i fagblade.

Kilder 
 
 Forchhammer, Jørgen i Kraks Blå Bog 1949

Fysiologer fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Ansatte ved Münchens Universitet
Fonetikere
Faglitterære forfattere fra Danmark
Jørgen
Ingeniører fra Danmark
Dansksprogede forfattere fra Danmark
Tennisspillere fra KB Tennis
Fodboldspillere fra Akademisk Boldklub
Herlovianere